Съгласно чл. 26, ал. 4 от Закона за нормативните актове, в законоустановения срок от 30 дни, считано  от 17.08.2026 г. до 16.09.2026 г. включително община Момчилград чрез настоящото публикуване предоставя възможност на заинтересованите лица да направят своите предложения и становища по проекта за изменение и допълнение на Наредбата за условията и реда за придобиване, управление и разпореждане със земите от общинския поземлен фонд на Община Момчилград

 на е-mаil адрес: obshtina@momchilgrad.bg и в Информационния център в сградата  на  общинска  администрация  на  адрес  гр. Момчилград, ул. ,,26 декември” № 12

Приложение №1

ПРОЕКТ:
за изменение и допълнение на Наредбата за условията и реда за придобиване, управление и разпореждане със земите от общинския поземлен фонд на Община Момчилград
УВАЖАЕМИ ГРАЖДАНИ НА ОБЩИНА МОМЧИЛГРАД ,

Представяме на вниманието Ви следния проект за изменение и допълнение на Наредбата за условията и реда за придобиване, управление и разпореждане със земите от общинския поземлен фонд на Община Момчилград, приета с Решение № 163 от Протокол № 15/20.12.2013 г., изм. и доп. с Решение № 132 от Протокол                                 № 12/08.10.2020 г., изм. и доп. с Решение № 45/26.02.2025 г. на Общински съвет – Момчилград.
Предложената Наредба за изменение и допълнение е изготвена с цел привеждане на действащата подзаконова нормативна уредба в съответствие с действащото законодателство и изпълнение на препоръките, дадени от Сметната палата в Одитен доклад №0500300624.

Проектът е разработен от общинска администрация Момчилград в изпълнение на препоръките, дадени от Сметната палата, и с оглед необходимостта от усъвършенстване на правилата относно провеждането на процедурите за разпореждане и отдаване под наем на земите от общинския поземлен фонд, както и за повишаване на прозрачността и законосъобразността при управлението на общинската собственост.

Предложените изменения са резултат от анализ на прилагането на действащата наредба и направените констатации в одитния доклад. Те са целесъобразни, тъй като отстраняват установени пропуски, прецизират съществуващите разпоредби и създават по-ясни правила при организиране и провеждане на процедурите по отдаване под наем, аренда и продажба на земите от общинския поземлен фонд.

§ 1. Чл. 11 се изменя и допълва, като придобива следното съдържание:
„Чл. 11. Отдаването под наем и разпореждането с поземлени имоти от Общински поземлен фонд, включени в Програмата за управление и разпореждане със земите от Общински поземлен фонд, се извършва чрез публичен търг или публично оповестен конкурс от Кмета на общината по реда на Наредбата за реда за придобиване, управление и разпореждане с земите от общинския поземлен фонд на Община Момчилград, при спазване на следните ограничителни срокове:
1. Срокът на договорите за отдаване под наем на земеделски земи се определя в календарни години и не може да бъде по-дълъг от 10 (десет) години, съгласно чл. 24а, ал. 5 от ЗСПЗЗ.

2. Срокът на договорите за отдаване под аренда се определя в стопански години, като минималният срок на договора е 5 (пет) стопански години, съгласно чл. 4, ал. 1 от Закона за арендата в земеделието.“

§ 2. В чл. 13 се създава нова точка 9 със следното съдържание:
„9. ден, място и точен час за провеждане на повторен търг или конкурс, в случай че на първия не се явят кандидати или същият не се проведе.“

§ 3. В чл. 16, ал. 1 думите „до 30 септември на следващата година“ се заменят с думите „до 1 октомври на следващата година“.

§ 4. В чл. 18, ал. 1 думите „до 30 септември на следващата година“ се заменят с думите „до 1 октомври на следващата година“.
§ 5. В чл. 20, ал. 2 се изменя и придобива следното съдържание:
„(2) В договорите за наем или аренда на земеделски земи, пасища, мери и ливади от общинския поземлен фонд задължително се включва клауза за ежегодно автоматично индексиране на наемната (арендната) цена с официалния инфлационен индекс на потребителските цени, публикуван от Националния статистически институт (НСИ) за предходната календарна година. Актуализацията се извършва служебно от общинската администрация без необходимост от изрично допълнително решение на Общинския съвет.“

§ 6. Чл. 30 се изменя и придобива следното съдържание:
„Чл. 30. Първоначалната годишна вноска от договорения размер на наема се заплаща по сметка на Общината в 14-дневен срок от сключване на договора, а следващите годишни вноски се заплащат в нов 14-дневен срок, считано от първия ден на започване на всяка следваща стопанска година (1 октомври), в касата на общината или по посочената в договора банкова сметка.“

§ 7. В чл. 35, ал. 1 се извършва изменение, като думите „режийните разноски“ отпадат от текста: „(1) Участникът, спечелил търга за продажба на имота, внася в 7-дневен срок от връчването на заповедта достигнатата цена, местния данък за придобиване на имущество съгласно ЗМДТ, съответната такса за административна услуга по чл. 111 от ЗМДТ, както и направените разходи за извършване на пазарната оценка. Внесеният депозит за участие се прихваща от общата цена.“

§ 8. Създава се нов чл. 40б със следното съдържание: „Чл. 40б. (1) Преди започване на работата на комисията за провеждане на търгове или разпределение на земеделски земи, пасища, мери и ливади от Общински поземлен фонд, членовете на комисията задължително подписват декларация за липса на конфликт на интереси и за липса на свързаност с участниците по смисъла на Търговския закон. 

(2) Преди сключване на договор със спечелилия или одобрения участник, общинската администрация извършва задължителна служебна проверка за наличие на непогасени задължения към Община Момчилград и към Държавен фонд „Земеделие“.

 
(3) Реалното въвеждане във владение и ползването на имотите от общинския поземлен фонд започва след съставянето и подписването на двустранен приемо-предавателен протокол по чл. 37, който е неразделна част от съответния договор.“

§ 9. В Допълнителните разпоредби, в § 1, т. 2 думите „до 30 септември на следващата година“ се заменят с думите „до 1 октомври на следващата година“.

§ 10. Поправка в техническата структура и поредната номерация на главите в Наредбата:

В съответствие с изискванията на чл. 28, ал. 2 от Указ № 883 за прилагане на Закона за нормативните актове, се възстановява прекъснатата поредна номерация на главите в нормативния акт, като се извършват следните структурни промени:
В Глава трета се заличава наименованието на настоящия Раздел четвърти: „РАЗДЕЛ ЧЕТВЪРТИ: ПРОМЯНА НА ПРЕДНАЗНАЧЕНИЕТО НА ЗЕМЕДЕЛСКИ ЗЕМИ. РАЗПОРЕЖДАНЕ С ОПФ“.

Създава се нова ГЛАВА ЧЕТВЪРТА с наименование: „ГЛАВА ЧЕТВЪРТА: ПРОМЯНА НА ПРЕДНАЗНАЧЕНИЕТО НА ЗЕМЕДЕЛСКИ ЗЕМИ И РАЗПОРЕЖДАНЕ СЪС ЗЕМИ ОТ ОБЩИНСКИЯ ПОЗЕМЛЕН ФОНД“.

Съществуващите текстове на чл. 41, чл. 42, чл. 43, чл. 44, чл. 45, чл. 46, чл. 47, чл. 48, чл. 49, чл. 50, чл. 51 и чл. 52 се преместват систематично и се обособяват в новосъздадената Глава четвърта, като запазват своята номерация и съдържание.

Следващата глава: „ГЛАВА ПЕТА: ОПАЗВАНЕ НА ЗЕМЕДЕЛСКИТЕ ЗЕМИ ОТ ОБЩИНСКИЯ ПОЗЕМЛЕН ФОНД“ (с членове 53 и 54) запазва поредния си номер пет, с което се възстановява непрекъснатият строеж на нормативния акт.

